Andreas Holt

Andreas Holt (1729–1784) var en norskfødt deputert og samler. 

Han ble født i Christiania som sønn av kjøpmann Peder Hansen Holt og Lisbet Jensdatter Stør. I 1747 ble han student og innmeldtes samme år ved Københavns Universitet. Fem år senere tok han teologisk eksamen. 1759 tiltrådte han som hovmester og reiseleder på agent Erik Ankers sønner Carsten og Peters utenlandsreise. Turen begynte i England, fortsatte til Frankrike og Tyskland og varte i seks år. Under reisen stiftet Holt og Anker-brødrene et nært bekjentskap med den skotske filosofen Adam Smith. 

I 1770 fikk Holt rang som virkelig kanselliråd. 1773 ble han kommittert i General- Landøkonomi- og Kommercekollegiet (frem til 1776) samt sjef for sammes norske sekretariat og assessor i Bjergværksdirektoriet (til 1775). 1773 fikk han ennvidere justisråds rang, ble 1774 virkelig justitsråd, 1779 etatsråd og endelig i 1781 deputert i Bjergværksdirektoriet. Han døde i København 20. januar 1784. Samme år ble det avholdt en auksjon over hans samlinger av bøker, naturalier og kunst. Deler av mineralsamlingen kom til Bergseminaret på Kongsberg.

Holt synes å ha vært forfatter eller oversetter av det anonyme skrift Letters from an English Gentleman on His Travels Through Denmark to His Friend in London, Concerning the Late Trans­actions in Copen­hagen, Serving as a Confutation to the Pamphlet called The Political System of the Regency of Denmark, utgitt i London i 1772. Skriftet angår Struensees fall, og tillegges også Ove Høegh-Guldberg som forfatter.

Referanser 

Danske embets- og tjenestemenn
Norske embets- og tjenestemenn
Norske boksamlere
Medlemmer av Det Kongelige Norske Videnskabers Selskab